EL Επίσημη Εφημερίδα της Ευρωπαϊκής Ένωσης C 122/4

Τελική έκθεση του συμβούλου ακροάσεων (1)

COMP/39.600 — Συμπιεστές ψύξης

2012/C 122/03

Το σχέδιο απόφασης αφορά διαδικασία διευθέτησης διαφορών σχετικά με σύμπραξη πέντε παραγωγών οικιακών και επαγγελματικών συμπιεστών ψύξης (κατ’ανώτατο όριο 1,5 HP) που χρησιμοποιούνται κατά κύριο λόγο στο οικιακό τμήμα ψύξης και κατάψυξης, αλλά επίσης και στο επαγγελματικό τμήμα. Αποδέκτες του σχεδίου απόφασης είναι οι: Appliances Components Companies SpA και Elettromeccanica SpA (εφεξής «ACC»)· Danfoss A/S και Danfoss Flensburg GmbH (εφεξής «Danfoss»)·Whirlpool SA και Embraco Europe S.r.l. (εφεξής «Embraco»)· Panasonic Corporation (εφεξής «Panasonic»), καθώς και Tecumseh Products Company Inc., Tecumseh do Brasil Ltda. και Tecumseh Europe SA (εφεξής «Tecumseh»). Η παράβαση κάλυπτε ολόκληρο τον ΕΟΧ και διήρκεσε από τις 13 Απριλίου 2004 έως τις 9 Οκτωβρίου 2007.

ΙΣΤΟΡΙΚΟ

Τον Οκτώβριο 2008, η Επιτροπή έλαβε αίτηση απαλλαγής από την επιβολή προστίμων από την «Tecumseh», η οποία χορηγήθηκε υπό όρους στις 11 Φεβρουαρίου 2009. Τον ίδιο μήνα, η Επιτροπή πραγματοποίησε αιφνιδιαστικούς ελέγχους στις εγκαταστάσεις των «Embraco», «Danfoss» και «ACC».

Ένα μήνα αργότερα, τρεις επιχειρήσεις — η «Panasonic», η «ACC» και η «Embraco» — υπέβαλαν αίτηση απαλλαγής από την επιβολή προστίμων και, εναλλακτικά, μείωσης προστίμων βάσει της ανακοίνωσης περί επιείκειας. (2) Η «Danfoss» υπέβαλε αίτηση για μείωση προστίμων τον Ιούλιο 2010.

Στις 13 Οκτωβρίου 2010, η Επιτροπή κίνησε τη διαδικασία του άρθρου 11 παράγραφος 6 του κανονισμού (ΕΚ) αριθ. 1/2003 (3), με σκοπό την έναρξη συζητήσεων διευθέτησης διαφορών και ζήτησε επισήμως από τις πέντε ενδιαφερόμενες επιχειρήσεις να αναφέρουν εάν επιθυμούσαν να συμμετάσχουν σε συζητήσεις διευθέτησης διαφορών. Όλα τα μέρη δήλωσαν ότι ήταν πρόθυμα να συμμετάσχουν σε αυτές τις συζητήσεις.

Η ΔΙΑΔΙΚΑΣΙΑ ΔΙΕΥΘΕΤΗΣΗΣ ΔΙΑΦΟΡΩΝ

Οι συζητήσεις μεταξύ του κάθε μέρους και της Επιτροπής πραγματοποιήθηκαν μεταξύ Νοεμβρίου 2010 και Σεπτεμβρίου 2011. Κατά τη διάρκεια αυτών των συναντήσεων τα μέρη ενημερώθηκαν σχετικά με τις αιτιάσεις που η Επιτροπή επρόκειτο να τους απευθύνει, καθώς και με τα αποδεικτικά στοιχεία που στήριζαν τις εν λόγω αιτιάσεις. Τον Νοέμβριο του 2010, στα μέρη δόθηκε πρόσβαση στα σχετικά στοιχεία στα γραφεία της Επιτροπής, συμπεριλαμβανομένων όλων των προφορικών δηλώσεων. Τα μέρη έλαβαν επίσης αντίγραφο σε χαρτί του καταλόγου όλων των εγγράφων του φακέλου. Κατόπιν αιτιολογημένης αίτησης της «Danfoss» και της «Embraco», χορηγήθηκε σε αυτές πρόσβαση σε συμπληρωματικά έγγραφα που είναι καταχωρισμένα στον φάκελο της υπόθεσης. Η ΓΔ Ανταγωνισμού επεξέτεινε την πρόσθετη πρόσβαση στα υπόλοιπα τρία μέρη. Η Επιτροπή παρείχε επίσης σε κάθε ένα από τα πέντε μέρη εκτίμηση του φάσματος των προστίμων που ενδεχομένως θα επέβαλε. Σε συνέχεια της πρόσβασης στον φάκελο, τρία μέρη προέβαλαν επιχειρήματα που προέρχονταν από τον προσπελάσιμο φάκελο και τα οποία ελήφθησαν υπόψη όπου κρίθηκε δικαιολογημένο.

Τον Σεπτέμβριο 2011, όλα τα μέρη υπέβαλαν στην Επιτροπή επίσημη αίτηση διευθέτησης διαφορών σύμφωνα με το άρθρο 10α παράγραφος 2, του κανονισμού (ΕΚ) αριθ. 773/2004 και αναγνώρισαν την αντίστοιχη ευθύνη για την παράβαση του άρθρου 101 της Συνθήκης για τη λειτουργία της Ευρωπαϊκής Ένωσης και του άρθρου 53 της Συμφωνίας για τον ΕΟΧ (4). Επιπλέον, τα μέρη ανέφεραν ότι θα αποδέχονταν το ανώτατο ύψος του προστίμου για το οποίο ενημερώθηκαν σχετικά από την Επιτροπή. Επίσης, τα μέρη επιβεβαίωσαν (i) ότι είχαν ενημερωθεί επαρκώς σχετικά με τις αιτιάσεις και τους είχε δοθεί επαρκής δυνατότητα να γνωστοποιήσουν γραπτώς τις απόψεις τους, (ii) ότι δεν είχαν την πρόθεση να ζητήσουν πρόσβαση στον φάκελο ή ακρόαση, υπό την προϋπόθεση ότι η κοινοποίηση των αιτιάσεων και η τελική απόφαση θα αντικατόπτριζαν τα αιτήματά τους για διευθέτηση διαφορών που υπέβαλαν και (iii) ότι συμφωνούσαν να παραλάβουν την κοινοποίηση των αιτιάσεων και την τελική απόφαση στην αγγλική γλώσσα.

Η κοινοποίηση των αιτιάσεων εκδόθηκε στις 11 Οκτωβρίου 2011. Όλοι οι αποδέκτες απάντησαν ότι η κοινοποίηση των αιτιάσεων αντιστοιχούσε στο περιεχόμενο της αίτησής τους για διευθέτηση διαφορών και, ως εκ τούτου, παραμένουν δεσμευμένοι να τηρήσουν τη διαδικασία διευθέτησης διαφορών. Ως εκ τούτου, η Επιτροπή προέβη άμεσα στην έκδοση απόφασης σύμφωνα με τα άρθρα 7 και 13 του κανονισμού (ΕΚ) αριθ. 1/2003.

ΕΝΔΙΑΦΕΡΟΜΕΝΟ ΤΡΙΤΟ ΠΡΟΣΩΠΟ

Η Aktiebolaget έγινε δεκτή στη διαδικασία ως τρίτο πρόσωπο με έννομο συμφέρον σύμφωνα με το άρθρο 27 παράγραφος 3 του κανονισμού (ΕΚ) αριθ. 1/2003. Η αρχική αίτησή της που υποβλήθηκε το 2010 είχε απορριφθεί για τρεις λόγους. Πρώτον, δεδομένου ότι δεν είχε ακόμη αρχίσει η διαδικασία για την εν λόγω υπόθεση σύμπραξης, δεν υπήρχε «διαδικασία» στην οποία ένα τρίτο πρόσωπο θα μπορούσε να είχε γίνει δεκτό· δεύτερον, δεν ήταν δυνατή μια τεκμηριωμένη εκτίμηση σχετικά με την ύπαρξη εννόμου συμφέροντος ενός τρίτου προσώπου ώστε να του επιτραπεί η συμμετοχή στη διαδικασία και, τρίτον, το τρίτο πρόσωπο δεν θα ήταν ακόμα σε θέση να ασκήσει τα δικαιώματά του σύμφωνα με το άρθρο 13 του κανονισμού (ΕΚ) αριθ. 773/2004. Η δεύτερη αίτηση που υποβλήθηκε πάνω από ένα ενάμιση χρόνο αργότερα (δηλαδή μετά την επίσημη κίνηση της διαδικασίας) έγινε δεκτή. Στη συνέχεια, σύμφωνα με το άρθρο 13 παράγραφος 1 του κανονισμού (ΕΚ) αριθ. 773/2004, η εταιρεία ενημερώθηκε γραπτώς σχετικά με τη φύση και το αντικείμενο της διαδικασίας και της δόθηκε η δυνατότητα να γνωστοποιήσει γραπτώς τις απόψεις της.

ΤΟ ΣΧΕΔΙΟ ΑΠΟΦΑΣΗΣ

Το σχέδιο απόφασης διατηρεί τις αιτιάσεις που διατυπώθηκαν στην κοινοποίηση των αιτιάσεων. Αφορά κατά συνέπεια μόνο στις αιτιάσεις σχετικά με τις οποίες δόθηκε στα μέρη η δυνατότητα να γνωστοποιήσουν τις απόψεις τους.

Λαμβάνοντας επιπλέον υπόψη ότι τα μέρη δεν απηύθυναν κανένα αίτημα σχετικά με την πρόσβαση στον φάκελο ή με την άσκηση των δικαιωμάτων υπεράσπισης σε εμένα ή στο μέλος της υπηρεσίας μου που συμμετείχε στις συναντήσεις διευθέτησης διαφορών, θεωρώ ότι στην παρούσα υπόθεση έγινε σεβαστό το δικαίωμα ακρόασης όλων όσων συμμετείχαν στη διαδικασία.

Βρυξέλλες, 5 Δεκεμβρίου 2011. Michael ALBERS

(1) Σύμφωνα με τα άρθρα 16 και 17 της απόφασης 2011/695/ΕΕ του προέδρου της Ευρωπαϊκής Επιτροπής, της 13ης Οκτωβρίου 2011, σχετικά με τις αρμοδιότητες και τα καθήκοντα του συμβούλου ακροάσεων σε ορισμένες διαδικασίες ανταγωνισμού, ΕΕ L 275 της 20.10.2011, σ. 29.

(2) Ανακοίνωση της Επιτροπής σχετικά με τη μη επιβολή και τη μείωση των προστίμων σε υποθέσεις συμπράξεων (καρτέλ), ΕΕ C 298 της 8.12.2006, σ. 17.

(3) Κανονισμός (ΕΚ) αριθ. 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της συνθήκης ΕΚ, ΕΕ L 1 της 4.1.2003, σ. 1.

(4) Κανονισμός (ΕΚ) αριθ. 773/2004 της Επιτροπής, της 7ης Απριλίου 2004, σχετικά με τη διεξαγωγή από την Επιτροπή των διαδικασιών δυνάμει των άρθρων 81 και 82 της συνθήκης ΕΚ, ΕΕ L 123 της 27.4.2004, σ. 18.